AlexejDobrolubov/national_council_slovak_2010 huggingface dataset:
33. schôdza NR SR - 9.deň - B. popoludní
Dátum: 2025-04-08
Poslanec: Šipoš, Michal (SLOVENSKO)
Druh vystúpenia: Vystúpenie s faktickou poznámkou

138. Ďakujem veľmi pekne za slovo. Pán poslanec Stachura, v jednej veci s vami súhlasím a v jednej by som vás chcel poopraviť. Najskôr v tom, v čom súhlasím s vami a to je to, čo ste hovorili, že kedy môžme zabrániť takýmto obrovským pandémiám a ako môžme sa brániť. A to je presne, ako ste povedali, vtedy, keď bude národ zjednotený, vtedy, keď nebude opozícia slintať po politických bodoch a za každú cenu robiť protipolitiku tej vláde, iba jedine vtedy môžme mať čo najmenšie škody. Nikdy nevieme urobiť to, že by tie škody boli nulové, pretože proste vždy sa nájde buď chyba v systéme, vždy sa nájdu ľudia, ktorí sú veľmi citliví na tieto vírusy, a nikdy to nevieme na sto percent urobiť, ale toto je jeden kľúčový parameter, ktorý ste povedali, keď národ sa vie spojiť, keď politici opoziční si povedia, že áno, tu ide o ľudské životy, musíme ísť spolu s tou vládou, pretože nemôžeme, aby naši občania zomierali. No a teraz v tom, v čom by som vás chcel poopraviť. Ja si nemyslím, že tá debata je o tom, že jedni na druhých hovoria a ani jedni, ani druhí nemajú pravdu. Ja som presvedčený o tom, že momentálny, momentálne vládni politici, ktorí tu vystupujú, aj kolega Kalivoda z HLAS-u, predtým SMER-u, aj minister vnútra Šutaj Eštok, aj Bartek, ktorý tiež sa veľmi rád vyjadruje, teraz prišiel pán poslanec do roboty, všetci títo sú klamári, ktorí si vymýšľajú, ktorí vedia, aká je pravda. Oni sú dosť inteligentní na to, aby vedeli, aká je pravda. Ale oni cielene to zneužívajú. Cielene hovoria o tom, že vláda, ktorej ste boli aj vy súčasťou, ktorá bojovala o tie ľudské životy, že tých ľudí zabila. A v tom je to nebezpečné. Toto musíme vyvracať. (Potlesk.)
33. schôdza NR SR - 9.deň - A. dopoludnia
Dátum: 2025-04-08
Poslanec: Šipoš, Michal (SLOVENSKO)
Druh vystúpenia: Vystúpenie s faktickou poznámkou

113. Ďakujem ti, Jozef. Veľmi ťažko sa to počúva pánom, pánovi ministrovi, pánovi predsedovi parlamentu, pretože hovoríš im pravdu, hovoríš im o tom, ako v čase pandémie oni boli tichučko. Neviem, či si to spomínaš na to, Jozef, ale tu boli smeráci, ktorí zvážali tých ľudí, potom tu bol Harabin, ktorý hovoril rúška dole , potom tu boli dezoláti ako Kotleba, ktorí hovorili, že to je chripôčka . Samozrejme, Fico na tlačovkách hovoril, že to je oveľa slabšie ako chrípka, a potom tu boli tí pokrytci z HLAS-u, ktorí nemali ani tú odvahu to povedať, lebo lavírovali a boli ticho. Keď im prieskumy ukazovali, že testovanie ľudia nemajú radi, tak hovorili, že testovanie nie je dobré, a kritizovali testovanie. Keď im prieskumy hovorili, že očkovanie ľudia nevnímajú dobre, tak kritizovali očkovanie. Pamätáme si, ako sa krútili ako hadi na otázkach novinárov, že či očkovať sa majú ľudia, alebo nemajú. Čo oni odporúčajú? Tak sa krútili a vyhovárali ako hadi. No a potom, keď prieskumy už začali ukazovať, že možno to očkovanie už začínajú ľudia vnímať pozitívne, tak sem-tam niekto povedal z HLAS-u, že a, že keď chcú ľudia, tak nech sa zaočkujú, že je to v poriadku . Ale samozrejme, že do poslednej chvíle lavírovali a nikdy počas tých najhorších kríz, keď najviac ľudí umieralo, keď všetci odborníci hovorili, že treba karantény, že sa treba testovať, že sa treba očkovať, vtedy nestáli na strane rozumu, hlasu rozumu a nehovorili, že robte to, čo odborníci chcú. Vtedy boli ticho, zalezení pod chrastou ako vši. A teraz chce minister vnútra Šutaj Eštok rýchlo dobehnúť Fica a prichádza s týmto nezmyselným návrhom. Podľa mňa mu to voliči HLAS-u v najbližších voľbách spočítajú.
33. schôdza NR SR - 9.deň - A. dopoludnia
Dátum: 2025-04-08
Poslanec: Šipoš, Michal (SLOVENSKO)
Druh vystúpenia: Vystúpenie s faktickou poznámkou

107. Ďakujem veľmi pekne. Pán poslanec Šmilňák, veľmi dobre ste to povedali a upozornili ste na tú schizofréniu v podstate, ktorá tu dnes je. A tak ako ste spomínali, všetky krajiny na svete bojovali s covidom, bojovali s koronou, snažili sa prijímať opatrenia tak, aby chránili životy a zdravie ľudí, a to isté robila aj naša vláda. A mne je veľmi ľúto, že opoziční politici v tom čase namiesto toho, aby dodržiavali pravidlá, aby sa pridali k vláde a k odborníkom a ľuďom hovorili to, čo dnes hovoria, keď sú vo vláde, pri slintačke a krívačke hovoria, že treba testovať, testovať, testovať. Hovoria, že treba očkovať, hovoria, že treba dodržiavať pravidlá, že to nie je sranda, a bavíme sa o chorobe, ktorá sa šíri zo zvieraťa na zviera. A títo ľudia na čele s ministrom Šutajom Eštokom dnes hovoria tu v Národnej rade, že všetci, čo porušovali pravidlá, pri tom, keď zomierali stovky ľudí denne, že budú odmenení, že všetky pokuty sa vrátia, že viac ako 3,5 mil. eur zo štátneho rozpočtu, kde hovoria, že nemáme peniaze, že treba konsolidovať, všetky tieto peniaze dajú tým, ktorí porušovali pravidlá. A ja som si vlastne teraz uvedomil, prečo minister Šutaj Eštok má vlastne priezvisko z dvoch slov, lebo jeden ráno na tlačovke, Šutaj minister, hovorí o tom, že treba dodržiavať pravidlá, treba sa očkovať, treba testovať, že to nie je sranda, a potom príde ďalší minister vnútra Eštok, ktorý hovorí, že to bola len chripôčka, všetko treba vrátiť ľuďom, netrebalo dodržiavať pravidlá, treba sa im na to poskladať. Proste to je tá schizofrénia, jeden hovorí ráno tak a druhý hovorí večer inak. On sa chce síce podobať Ficovi, ale nikdy Fica nedobehne a ten HLAS sa mu pod takouto rétorikou rozpadne.
33. schôdza NR SR - 9.deň - A. dopoludnia
Dátum: 2025-04-08
Poslanec: Šipoš, Michal (SLOVENSKO)
Druh vystúpenia: Vystúpenie s faktickou poznámkou

93. Ďakujem veľmi pekne. Ja by som chcel dať novému ministrovi športu a cestovného ruchu šancu. Je pomerne krátko vo funkcii, mal nejaké vyjadrenia, keď ešte ministrom nebol, a jedno z tých najzávažnejších vyjadrení, ktoré mal, bolo, že, športová súkromná hala za 20 mil. eur v Šamoríne nejakým súkromníkom na absolútne nevhodnom mieste pri nejakej bioplynovej stanici je totálne nevhodná a že on to zastaví, lebo je to blud. Pán minister je teraz vo funkcii, už je ministrom, začal zhurta, upratal Romanu Tabak, za to ho chválim. Ale ja sa pýtam, že či prvú vážnu skúšku, ktorú má pred sebou, keď chce ukázať celému Slovensku, že mu skutočne záleží na tom, aby peniaze išli tam, kde majú, či bude mať tú odvahu a tie "guľe" ako on hovoril na tom stretnutí s ľuďmi, keď bol, či dokáže presadiť to, aby nezmyselných 20 mil. eur súkromníkom do Šamorína pretransformoval na telocvične deťom, ktoré na Slovensku nemajú kde cvičiť. Podľa krátkej štatistiky máme na Slovensku 3 200 škôl. Vyše 1 600 nemá vlastnú telocvičňu. Deti cvičia po chodbách, v plesnivých telocvičniach nezrekonštruovaných, mnohé nemajú kde cvičiť, tak musia vonku trénovať na daždi, a ja sa pýtam, či minister Huliak má tie "guľe", aby 20 mil. nezmyselných, ktorých kritizoval v decembri ´24, pretransformoval deťom, ktoré to potrebujú na Slovensku. Toto je, pán minister, vaša prvá a vážna skúška. Tu ukážete, či naozaj chcete robiť pre deti, pre mládež, pre šport, alebo budete držať ústa a keď Fico na vás krivo pozrie a všetci tí oligarchovia, tak zrazíte podpätky. Ďakujem pekne. (Potlesk.)
9. schôdza NR SR - 7. deň - A. dopoludnia
Dátum: 2024-02-09
Poslanec: Šrobová, Veronika (PS)
Druh vystúpenia: Vystúpenie s faktickou poznámkou

205. Ďakujem za slovo. Ďakujem ti za praktický príklad, že čo môže nastať, ak tento detailne napísaný zákon vlastne budeme chcieť zmeniť, čo to môže znamenať pre občanov. A našou hlavnou snahou by teda tak do budúcna mala byť snaha odbyrokratizovať a aj toto slovo by sme možnože mohli trošku zjednodušiť, ale aj tú byrokraciu na Slovensku by sme mohli zjednodušiť. A hlavne v tej oblasti služieb štátu občanom a tu pri tomto zákone nám hrozí alebo teda pri tomto systéme, ktorý riešime týmto detailným zákonom, že ak budeme musieť riešiť každú zmenu v ňom zmenou zákona, tak sa môže stať, že opäť len ten občan zostane niekde v tomto procese, ten, ktorý ťahá za kratší koniec a bude musieť čakať na to, aby sme, aby sme aplikovali tie zmeny čo najrýchlejšie. Ale nám sa to nebude tu vôbec dariť. Čiže ďakujem za tie praktické príklady toho, čo to môže spôsobiť, ak bude tento zákon takto schválený. Ďakujem.
9. schôdza NR SR - 7. deň - A. dopoludnia
Dátum: 2024-02-09
Poslanec: Šrobová, Veronika (PS)
Druh vystúpenia: Vystúpenie s faktickou poznámkou

197. Ďakujem za slovo, pán predsedajúci, a, pán kolega, ďakujem za tento vecný príspevok a oceňujem to, že vieš vecne a prakticky vysvetliť, o čom tento zákon je, vďaka tomu, si myslím, že si predtým pracoval v tejto sfére. A podľa tohto príspevku teda vieme a dokazuješ aj to, že tento detailný zákon je nešťastné riešenie, pretože už pri malej zmene tohto systému bude potrebné meniť aj zákon. A aby som teda zostala v téme IT, tak je to teda veľmi užívateľsky nevhodné riešenie detailným zákonom riešiť fungovanie tohto systému. Je dobré ale, že momentálne tam nie sú nejaké väčšie chyby, ako si spomínal, ale ako hovoríš, mali by sme myslieť do budúcna na to, aby sme vedeli nejaké ďalšie zmeny, hoci aj v iných systémoch, vedieť rýchlo alebo rýchlejšie implementovať do praxe a nemuseli sme pri tom čakať na zmenu zákona, keď v parlamente vieme, aj teraz rokujeme o veľa bodoch, niekedy sa, niekedy sa čaká až príliš dlho na to, ale teda oceňujem snahu o zlepšenie celkovo tejto oblasti digitalizácie na Slovensku, takže v tomto nemám k tomu výhradu. Ďakujem.
9. schôdza NR SR - 4.deň - B. popoludní
Dátum: 2024-02-06
Poslanec: Šrobová, Veronika (PS)
Druh vystúpenia: Vystúpenie s faktickou poznámkou

127. Ďakujem za slovo, pán predsedajúci, a ďakujem ti, Tamara, aj za tento príspevok, ktorý dokazuje, že v PS máme naozaj všestranných odborníkov a odborníčky na rôzne témy, aj čo sa týka už len tejto novely Trestného zákona. Len za dnešok tu bolo vymenovaných príliš veľa oblastí v Trestnom zákone, ktoré v predloženej novele nie sú vôbec alebo veľmi nedostatočne riešené. A mňa naozaj mrzí, že koalícia nevie viesť s nami riadnu diskusiu o týchto oblastiach, na ktoré dajme tomu možno aj neúmyselne zabudli, tak môžu povedať, že na ne neúmyselne zabudli a že je fajn, že my sme prišli alebo mnohí odborníci tu a odborníčky s tým, že im s tým pomôžu to vyladiť, ale tak oni, oni, samozrejme, sa nepriznajú, že na to zabudli, lebo vyzerá to tak, že, že to je úmyselne nastavené na iba vybraných ľudí, ktorí, bohužiaľ, nie sú ani zvieratá, ani, ani im blízki. Tu a ani na príslušných výboroch som nezaznamenala, že by sa chceli o tých, o týchto mnohých obetiach trestných činov, ktorými aj zvieratá sú, baviť. A som rada, že o tom, Tamara, hovoríš. A dodnes nevieme ani, ani v tejto oblasti napríklad byť civilizovaná krajina alebo minimálne prejaviť nejakú ľudskosť aj v týchto prípadoch. Takže toto je návod pre vás, koalícia, máte tu užitočné návody, ako opraviť túto novelu Trestného zákona tak, aby naozaj spravodlivosť na Slovensku fungovala lepšie a napríklad modernejšie alebo aspoň tak, ako to odôvodňujete, na základe nejakých iných európskych štátov. Ďakujem.
9. schôdza NR SR - 2. deň - A. dopoludnia
Dátum: 2024-02-01
Poslanec: Šrobová, Veronika (PS)
Druh vystúpenia: Vystúpenie s faktickou poznámkou

36. Ďakujem, pán Hlina, za váš zaujímavý a ľudský príspevok do debaty. Ja sa vždy teším, keď idete rozprávať a áno, vie to odľahčiť túto už dosť vážnu situáciu teda. Ako ste spomínali, táto trojmesačná debata, ktorá tu trvá už 16 dní, je vlastne debata o veľkej novele Trestného zákona, ktorá ale už mala platiť vyše dvoch týždňov, od 15. januára, a vďaka práci opozície neplatí. A aj vďaka tlaku ľudí v uliciach a na námestiach ešte neplatí. A teraz príde Robert Fico s tým, že otestovali sme si opozíciu, a teraz idú túto novelu opraviť. Obvinený poslanec Tibor Gašpar prišiel s pozmeňovacím návrhom, ktorý túto pôvodnú novelu rieši len kozmeticky. A teraz ja tak sarkasticky poviem, že no my sa máme, že my sa máme, že poslanec si vie ušiť na seba amnestiu a potom ju tu valcom pretláčať v parlamente. Táto novela okrem iného teda rieši aj premlčacie lehoty, ako ste vy spomínali, a už teraz aj z praxe vieme, že vyšetrovanie tých závažných trestných činov alebo tej závažnej ekonomickej trestnej činnosti trvá veľmi dlho, pretože to je komplexné, rozsiahle, a sú to organizované skupiny, ktoré tu boli spomínané, a jednoducho trvá to už teraz roky s tými kapacitami v polícii, ktoré máme, a zároveň do toho všetkého ešte vláda alebo teda minister plánujú ešte aj riešiť tieto, znižovať tieto kapacity v polícii a rušiť jednotlivé zložky polície, že tu už naozaj, naozaj, súdny človek, alebo človek, ktorý žije poctivo, sa tej spravodlivosti nedomôže už vôbec. Takže ďakujem vám veľmi pekne ešte raz a teším sa dnes na proteste v Mikuláši.
6. schôdza NR SR - 19.deň - B. popoludní
Dátum: 2024-01-18
Poslanec: Šrobová, Veronika (PS)
Druh vystúpenia: Vystúpenie s faktickou poznámkou

12. Ďakujem teda. Takže z toho, čo ste teraz povedali, vyplynulo, že sú mimoriadne efektívni, že táto enviropolícia je mimoriadne efektívna a nevenuje sa len meraniu kaprov, ako ste sa posmešne o nich vyjadrili, čiže ja by som sa chcela spýtať, ako plánujete zefektívniť ešte viac ich prácu a v čom ešte by nám mohli byť viac prospešní, keďže sú takíto naozaj profesionáli. Ďakujem.
6. schôdza NR SR - 18.deň - B. popoludní
Dátum: 2024-01-17
Poslanec: Šrobová, Veronika (PS)
Druh vystúpenia: Vystúpenie s faktickou poznámkou

137. Ďakujem za slovo. A ďakujem ti, Tamara, za tvoje vystúpenie. Je skvelé si vypočuť takýto erudovaný príspevok. A viem, že ti úprimne záleží na tom, čomu sa už dlho venuješ, a to je ochrana prírody, čo je téma, ktorá má dopad na úplne každého, kto žije na tejto planéte. Na jednej strane tu máme takýto apel na vládnu koalíciu od mladého rozhľadeného človeka, akým si ty, ktorému záleží na budúcnosti, a na druhej strane tu máme poučovanie plné ageizmu, ktorého sme boli svedkami včera zo strany poslanca vládnej koalície, koalície, ktorá nás chce novelou Trestného zákona vrátiť naspäť do divokých 90. rokov, ako sme tu už dnes viackrát počuli. Je smutné, že, že touto novelou chcú likvidovať ešte aj prírodu a naše životné prostredie. Takže ďakujem ti, Tamara, že na toto upozorňuješ a že tvoj príspevok je naozaj erudovaný, faktický a podľa mňa každému príčetnému človeku by malo záležať na tom, na čom záleží tak veľmi tebe a všetkým nám. Ďakujem.
6. schôdza NR SR - 18.deň - B. popoludní
Dátum: 2024-01-17
Poslanec: Šrobová, Veronika (PS)
Druh vystúpenia: Vystúpenie s faktickou poznámkou

88. Ďakujem za slovo a ďakujem aj za vaše vystúpenie, pani kolegyňa Remišová. V posledných troch rokoch sa slovenská spoločnosť stala svedkom niekoľkých desiatok obvinení, priznaní a súdnych rozhodnutí a desiatky vysoko postavených policajtov, štátnych úradníkov, funkcionárov, sudcov a podnikateľov bolo odsúdených za činy, ktoré sa diali prevažne počas ér vlád SMER-u. Viacerí sa k nezákonnej činnosti aj priznali. Tak teda všetko nasvedčuje a ukazuje na to, že motivácia meniť Trestný zákon cez skrátené legislatívne konanie má účelové pozadie. Aj vy, Veronika, ste spomínali už zaužívaný pojem naši ľudia, ale poznáme aj pojem systém našich ľudí, pripomeňme si ako vznikli tieto pojmy. V júni 2012 policajná hliadka zastavila auto podnikateľa Ladislava Bašternáka, ktorý obiehal iné auto cez plnú čiaru, a tak ohrozil aj posádku v aute idúcom oproti. Pán Bašternák si zatelefonoval a následne vyriešil potrebné úkony s policajtmi. Títo policajti neskôr dostali telefonát a sprostredkovane im bolo tlmočené, aby tohto pána nechali tak a aby ho pustili, pretože je to „náš človek“. A teraz v roku 2024 sme opäť svedkami prípadu, v ktorom náhodne, náhodne figuruje ústavný činiteľ, nabúraný semafor, nejasný výsledok dychovej skúšky, pomalá reakcia polície. Aký príklad dávame občanom a občiankam na Slovensku, že my môžme a oni, oni nie? Alebo no a čo? Ďakujem.
6. schôdza NR SR - 18. deň - A. dopoludnia
Dátum: 2024-01-17
Poslanec: Šrobová, Veronika (PS)
Druh vystúpenia: Vystúpenie s faktickou poznámkou

56. Ďakujem za slovo, pán predsedajúci. A ďakujem, pán kolega Šmilňák, za vaše ľudské vystúpenie a je vidieť, že ste naozaj v kontakte s občanmi a tlmočíte tú ich frustráciu a strach z toho, čo sa deje a čo sa aj my snažíme zastaviť. Spomínali ste, že prijatie tejto novely môže priniesť dokonca rozvrat spoločnosti a jednou z dôležitých zásad teórie tvorby práva, ktoré je skráteným legislatívnym konaním porušované, je zásada stability práva. Požiadavka stability právnych noriem znamená, že právne normy nemajú byť menené náhodne a účelovo. A ja som teda veľmi rada, že aj vy hovoríte o obavách bežných ľudí na Slovensku z prijatia tejto novely, a zároveň som rada, že každý týždeň sa k nám v protestoch pridávajú ďalší a ďalší občania a ďalšie mestá. Spoločne sme to zažili v Žiline minulý týždeň, aká to je sila, a touto cestou chcem pozvať všetkých ľudí, ktorým záleží na lepšom živote na Slovensku na námestia zajtra 18. januára o 18.00 hod. Vieme, že vás je veľa, ktorým na tom záleží, takže my nikam neodchádzame. A ešte raz ďakujem, pán Šmilňák, za vaše silné vystúpenie. (Potlesk.)
6. schôdza NR SR - 18. deň - A. dopoludnia
Dátum: 2024-01-17
Poslanec: Šrobová, Veronika (PS)
Druh vystúpenia: Vystúpenie s faktickou poznámkou

8. Ďakujem za slovo, pán predsedajúci, a ďakujem, pán kolega Viskupič, za vaše vystúpenie. Veľmi dobre ste zhodnotili, či je, alebo nie je inflácia skutočným dôvodom prijať túto novelu Trestného zákona v skrátenom legislatívnom konaní, a je vidieť, že teda tomu rozumiete. Jedným z dôležitých znakov skráteného legislatívneho konania je, že tento inštitút popiera niektoré dôležité zásady, a to systém práva, každá nová právna norma má byť systémová. A ďalšia zásada, ktorá je skráteným legislatívnym konaním porušovaná, je zásada stability práva. Hoci teda skrátené legislatívne konanie významne protirečí týmto dvom zásadám tvorby práva, práve v tom spočíva jeho podstata. Skrátené legislatívne konanie je prioritne určené na rýchle a účelové prijímanie právnych noriem. Popretie zásad tvorby práva je kompenzované vysokou spoločenskou potrebou prijať právnu normu v zrýchlenej procedúre. Spoločnosť sa týmto inštitútom pripravuje na situáciu, keď si spoločenská potreba vyžaduje prijatie dôležitej právnej normy a nebude k dispozícii čas na riadnu legislatívnu procedúru. My sa teda opakovane už druhý týždeň v mene všetkých občanov a občianok pýtame, aký je skutočný účel prijatia tejto novely tak expresne rýchlo. Opozícia, si myslím, že už túto novelu veľmi dobre demaskovala, ale koalícia stále neodpovedá, čiže ďakujem.
6. schôdza NR SR - 17.deň - B. popoludní
Dátum: 2024-01-16
Poslanec: Šrobová, Veronika (PS)
Druh vystúpenia: Vystúpenie s faktickou poznámkou

45. Ďakujem za slovo, pán predsedajúci. Ďakujem, pán kolega Hajko, za vaše vystúpenie a spomínali ste to, že ak neustále sa mení legislatíva, spôsobuje to len chaos v spoločnosti. Jednou z dôležitých zásad teórie tvorby práva, ktoré je skráteným legislatívnym konaním porušované, je zásada stability práva. Podstata tejto zásady spočíva v tom, že právne normy majú byť koncepčné, komplexné, kvalitné a adekvátne. Požiadavka stability právnych noriem znemená, že právne normy nemajú byť menené náhodne a účelovo. Práve prehnaný subjektivizmus a voluntarizmus znižujú kvalitu právneho systému a negatívne ovplyvňujú právnu istotu v spoločnosti ako aj zákonnosť. Právne normy by mali byť aj predvídavé, čo je predpoklad toho, že sa nebudú sústavne meniť a novelizovať. Množstvo zmien právnych noriem a frekvencia týchto zmien nesmie znižovať prehľadnosť systému právnych noriem a jeho zrozumiteľnosť. Z tohto pohľadu je skrátené legislatívne konanie vo svojom účele podstatne rozdielne, právna norma, ktorá sa prijíma v skrátenom legislatívnom konaní, je prijímaná voluntaristicky, len kvôli účelovej zmene, neraz rieši len čiastkový okruh právnych vzťahov, teda nie je komplexná, rýchlosťou prijímania zvyšuje právnu neistotu spoločnosti a svojou účelovosťou zapríčiňuje aj svoju nekoncepčnosť. Ďakujem.
6. schôdza NR SR - 17. deň - A. dopoludnia
Dátum: 2024-01-16
Poslanec: Šrobová, Veronika (PS)
Druh vystúpenia: Vystúpenie s faktickou poznámkou

16. Ďakujem za slovo a ďakujem aj za vaše vecné vstúpenie, pani kolegyňa. Keďže tu už diskutujeme niekoľko dní a súčasne prebieha aj verejná debata, bola som počas týchto dní zvedavá na niektoré výstupy odborníkov či už k samotnej novele, alebo k skrátenému legislatívnemu konaniu a snažila som sa spracovať všetky tieto negatívne informácie, ktoré sú už teraz známe, a vieme si aj predstaviť tie dopady negatívne v realite. A mnohí kolegovia a kolegyne, ktorí sa tejto téme venujú odborne, tu hovorili o náraste ekonomickej a majetkovej kriminality, o náraste nespokojných, okradnutých ľudí, takže tieto následky tejto novely si dokážeme živo predstaviť a vzniká tu teda otázka. Čo s týmto plánuje robiť štát? Už teraz Slovensko rieši, že nemáme dostatok policajtov a je tu otázka, či sa vláda zaviazala k zmene stratégie boja proti kriminalite vo svojom vyhlásení vlády, či pán minister vnútra ohlásil spolu s policajným prezidentom podobnú stratégiu, prípadne reformu Policajného zboru alebo jednoducho či majú plán naberať nových príslušníkov do Policajného zboru, a preto sa pýtam, či počíta táto vláda, že bude musieť prijímať nových policajtov do svojich radov, alebo sa bude spoliehať na to, že budú páchatelia zanechávať napríklad olejové škvrny, aby ich ľahšie dolapili. Myslím si, že to je dosť zásadná otázka tento, táto novela už mala byť možno dávno prijatá, ak by to, keďže to vláda chcela pretlačiť v skrátenom legislatívnom konaní a táto otázka je už teraz na stole. A teda čestne prehlasujem, že táto faktická poznámka nebola vymyslená umelou inteligenciou. Ďakujem.
6. schôdza NR SR - 15. deň - A. dopoludnia
Dátum: 2024-01-11
Poslanec: Šrobová, Veronika (PS)
Druh vystúpenia: Vystúpenie s faktickou poznámkou

71. Ďakujem za slovo. Ďakujem, Vierka, za tvoje odborné vystúpenie, bolo to odborné ako vždy a som na teba hrdá, že si tu s nami. A som rada, že si nám, ale hlavne teda koalícii pripomenula, že ani ich voliči si vo veľkej miere neželajú zmeny v Trestnom zákone, budem sa teda venovať tejto časti tvojho prejavu. A možno by to oni aj vedeli, keby sa s tými ľuďmi, bežnými, v regiónoch stretávali. Chcú napríklad zmenu volebného systému kvôli regionálnemu zastúpeniu v parlamente, ale včera, keď pani kolegyňa Holečková z KDH dala hlasovať v procedurá... o zmene času rokovania, aby sme tu neboli teda celý čas a mali sme čas aj stretávať sa s ľuďmi v regiónoch, tak, samozrejme, ten jej návrh neprešiel, v poriadku a potom po hlasovaní pani Holečková opustila miestnosť, išla niečo riešiť, predpokladám, tak z koaličných lavíc boli vtedy plné, lebo bolo po hlasovaní, nie ako teraz, tak sa ozvalo také posmešné, že no čo, už idete do tých regiónov, ha ha ha a bola tam veľká sranda z toho. Takže jednak je to buranské a po druhé, takto je vidieť, že vám reálne na tých ľuďoch, bežných, v regiónoch a kdekoľvek proste, nezáleží, robíte si tu čo chcete a ešte máte z toho aj veľkú srandu. Takže ďakujem. (Potlesk.)
6. schôdza NR SR - 14. deň - A. dopoludnia
Dátum: 2024-01-10
Poslanec: Šrobová, Veronika (PS)
Druh vystúpenia: Vystúpenie s faktickou poznámkou

72. Ďakujem za slovo, pán predsedajúci. A, Ondrej, tebe, osobne ti ďakujem za tvoje jednak odborné vystúpenie, ale za vystúpenie, ktoré by som naozaj prijala vypočuť si minimálne každému poslancov a poslankyni, ktorí tu nie sú napríklad. Verím, že si tu všetci uvedomujeme účel existencie legislatívneho procesu a tým je aj diskusia na viacerých platformách, či už tu v parlamente v medzirezortnom pripomienkovom konaní, ale aj odborná diskusia s mimovládnymi organizáciami. Ja som veľmi rada, že v Progresívnom Slovensku pokrývame také široké spektrum tém odborne a tá, o ktorej si ty vo svojej rozprave hovoril, riešenie situácie so sexuálnym obťažovaním detí. Podľa mňa je táto téma veľmi vytesňovaná z diskusie na platformách, kde by mala byť riešená a opomína sa napríklad aj tu v parlamente. Venujú sa tomu hlavne iba tie spomínané mimovládne organizácie, ktoré, ktoré, aspoň vďaka za to, že sa tomu niekto venuje a teda ja ti ďakujem za to, že to spomínaš, Ondrej. (Potlesk.)